Әнүәр Саҙатты ерләүҙә донъяның төрлө илдәренән ҡатнашыусылар һаны рекордты тәшкил итә. Был сараға АҠШ-тың элекке өс президенты — Ричард Никсон, Джеральд Форд һәм Джеймс Картерҙың килеүе лә бығаса күҙәтелмәгән һирәк күренештең береһе була. Ғәрәп илдәре башлыҡтарынан ерләүҙә Судан президенты Джафар Нимейри бер үҙе генә ҡатнаша. Ғәрәп дәүләттәре лигаһының 24 ағзаһың тик өсө генә үҙ вәкилен Саҙатты һуңғы юлға оҙатырға ебәрә.[35] Әнүәр Саҙат Ҡаһирәлә, һәләк булған урынынан йыраҡ булмаған ерҙә, Билдәһеҙ һалдат мемориалендә ерләнә. Саҙатты үлтергәндән һуң Мысыр боевиктарының бер өлөшө сит илгә ҡаса. Теракты башҡарыусыларҙың өсөһө шунда уҡ ҡулға алына, ә береһе — өс тәүлектән һуң тотола. Саҙатты юҡ итеү планын эшләгән инженер Мөхәммәд Әбдел Сәләм Фәррәғ тә һаҡ аҫтына алына. 1982 йылдың 15 апрелендә Фәррәғ һәм ике граждан заговорсы аҫып үлтерелә, ә элекке хәрби хеҙмәткәрҙәр Исламбули менән Аббас Әли атыла. Президенты юҡ итеү шарттары бөгөнгәсә тулыһынса асыҡ түгел. Мәҫәлән, боевиктарҙың нисек ныҡлы һәм ентекле контролде үтеп, йөк машинаһына ҡорал һәм граната алып килеүен, терактҡа бер нисә секунд ҡалғас Саҙаттың шәхси һаҡсылары трибуна тирәһендәге постарын ни өсөн ҡалдырып китеүен тикшереү асыҡламаған. Фараздарҙың береһе буйынса, терактты АҠШ-тың, икенсеһе буйынса — Мысырҙың үҙенең махсус хеҙмәттәре ойошторған. Шулай уҡ был ваҡиғаға СССР Дәүләт именлеге комитетының да ҡыҫылышы булыу фаразы ла ишетелеп ҡала. Мәрхүм президенттың туғаны Талаат әл-Саҙат фекеренсә, үлтереү —халыҡ-ара заговор һөҙөмтәһе. 2006 йылдың 31 октябрендә Мысыр генералдарын ике туған ағаһын үлтереү маҡсатындағы заговорҙа ғәйепләгән интервьюһенә бер ай ҙа үтмәҫтән ул илдең ҡораллы көстәренә яла яҡҡаны өсөн бер йыл төрмәгә ябыуға хөкөм ителә. Сәүд телеканалына биргән интервьюһында Талаат әл-Саҙат заговорға Америка Ҡушма Штаттары һәм Израилдең ҡатнашы булыуын раҫлай.[36] Һуңыраҡ Саҙатты юҡ итеү планын эшләгән боевой төркөмдәр Усама бин Ладен менән бәйләнешкә инә:[37]. 2003 йылда Мысыр төрмәһенән Саҙатты үлтереүҙе ойоштороусыларҙың береһе — Карам Зохди азатлыҡҡа сыға. Интервьюларының береһендә ул Мысыр президентын юҡ итеү тураһындағы ҡарарҙың хата булыуын таный[38].